## Carlos Mazón: “Destinem 32 milions per a ajudes i beques perquè cap jove quede exclòs de l’ensenyança superior per motius econòmics”

*** Subratlla l’increment de beneficiaris en la nova convocatòria de Beques Manuela Solís per a atendre les necessitats més essencials dels estudiants universitaris, com allotjament i manutenció, amb ajudes de fins als 6.000 euros
* Ressalta que “per primera vegada es becarà el millor alumne de cada curs i cada grau de totes les universitats valencianes”, a través del programa GV Talent
* Destaca la recuperació dels premis a l’excel·lència acadèmica “que va eliminar l’anterior equip de Govern deixant sense el seu reconeixement i premi econòmic a més de 400 alumnes excel·lents del nostre territori”
* Assenyala l’aposta del Consell per fomentar la mobilitat internacional dels estudiants de la Comunitat Valenciana i remarca la millora de les beques ERASMUS, “en passar de 3 a 5 mesos d’estada”**

**Alacant.**

El president de la Generalitat, Carlos Mazón, ha destacat la inversió de 32 milions d’euros de l’executiu valencià en matèria de beques i ajudes a estudiants universitaris i d’ensenyances artístiques superiors en el curs acadèmic 2024-2025 “per a garantir que cap jove quede exclòs de l’ensenyança superior per motius econòmics”.

El cap del Consell ha realçat “l’ambició” de la Generalitat en matèria educativa “per a ampliar i facilitar l’accés dels ciutadans als estudis universitaris, realitzant una gestió més eficaç centrada en la distribució equitativa dels recursos públics”.

En este sentit, ha esmentat l’increment de beneficiaris en la nova convocatòria de Beques Manuela Solís per a atendre les necessitats més essencials dels estudiants universitaris, com allotjament i manutenció, amb ajudes de fins als 6.000 euros.

D’esta manera, ha assenyalat el suport de la Generalitat “perquè els estudiants amb rendes molt baixes puguen anar a la universitat”, al mateix temps que ha remarcat la compatibilitat d’estes beques amb qualsevol altra ajuda que obtinga l’estudiant d’una altra administració pública.

En la primera convocatòria de les Beques Manuela Solís un total de 5.100 alumnes van resultar beneficiaris amb un import que oscil·la entre els 3.500 i els 6.000 euros, en funció de l’expedient acadèmic de l’estudiant.

**Excel·lència acadèmica**

Així mateix, el president ha incidit en el compromís del Consell amb reconéixer el talent i l’esforç dels alumnes amb convocatòries específiques, com el programa GV Talent, dirigit als perfils acadèmics més brillants.

“És la primera vegada que la Generalitat llança una convocatòria de beques tan ambiciosa, amb la qual es pretén premiar el millor alumne de cada curs i cada grau de totes les universitats de la Comunitat Valenciana”, ha assenyalat.

Gràcies al programa GV Talent, 2.000 alumnes es voran beneficiats d’esta beca, en la qual se’ls valorarà el seu treball, ajudant-los a continuar la seua formació en les universitats de la nostra regió.

Igualment, ha aprofundit en la recuperació dels premis a l’excel·lència acadèmica destinats a distingir al millor estudiant de cada titulació en finalitzar els seus estudis universitaris, “que va eliminar incomprensiblement l’anterior equip de Govern durant els últims dos anys deixant sense el seu reconeixement i premi econòmic més de 400 alumnes excel·lents del nostre territori”.

Al respecte, ha remarcat “l’esforç econòmic extraordinari” realitzat pel Consell, dotant els premis corresponents a exercicis econòmics anteriors “per a rescabalar estos estudiants i poder remeiar els perjuís de la inacció de l’Administració anterior. Estos alumnes excel·lents mereixien el seu reconeixement acadèmic”, ha afegit el president.

Mazón també s’ha referit l’aposta de la Generalitat per fomentar la mobilitat internacional dels estudiants de la Comunitat Valenciana i ha remarcat la millora de les beques ERASMUS enguany, “en passar de 3 a 5 mesos d’estada”.

“Som conscients del valor afegit que suposa per a la formació universitària el fet de tindre una experiència formativa a l’estranger, constituïx no solament una experiència acadèmica, sinó també vital”, ha manifestat Mazón.

Fecha: 17/04/2025